Source: http://gaudinagytamas.hu/fellebbez_jobbik_g%C3%A1rda-%C3%ADt%C3%A9let_ellen
Timestamp: 2017-09-23 14:26:12+00:00

Document:
Fellebbez a Jobbik a Gárda-ítélet ellen | dr. Gaudi-Nagy Tamás
Fellebbez a Jobbik a Gárda-ítélet ellen
2013, október 10 – 13:13
A strasbourgi emberi jogi bíróság jogszerűnek találta, hogy a magyar hatóságok 2009-ben feloszlatták a Magyar Gárdát. A Jobbiknak nem tetszik ez az ítélet, ezért a strasbourgi bíróság nagykamarájához fordulnak a döntés ellen.
A strasbourgi bíróság nagykamarájához fordul a Jobbik a Magyar Gárda feloszlatásáról szóló döntés ellen. A magyar bíróság 2009-ben oszlatta fel a gárdát, ezt a döntést a strasbourgi emberi jogi bíróságon támadta meg a Jobbik. A testület kimondta, hogy a feloszlatás jogszerű volt, tehát jóváhagyta a magyar ítéletet. A Jobbik most a strasbourgi bíróság nagykamarájához fordult a döntés ellen.
A fellebbezésre nyitva álló határidő utolsó napján, szerdán adja be személyesen a fellebbezést az egyébként is Strasbourgban tartózkodó Gaudi-Nagy Tamás, jobbikos országgyűlési képviselő. Az egyébként ügyvéd végzettségű Gaudi képviselte a strasbourgi Gárda-perben Vona Gábort, a Jobbik elnökét.
Az összeszoruló gyomor nem gond
A fellebbezést Gaudi úgy indokolta, hogy nem tartja „összeférhetőnek a demokráciával, hogy egy olyan szervezet feloszlatását tartsák jogszerűnek, ahol egyetlen hajszál sem görbült meg és aminek a tagjai csak rendet akartak."
képviselő hozzátette, hogy súlyos hibának tartja a bíróság döntését, mert „annak érdekében, hogy megvédje a demokráciát, maga a strasbourgi bíróság lépte át a demokratikus kereteket egy olyan szervezettel szemben, ami viszont ezeken a kereteken belül maradt".
„Ha egy kicsit össze is szorul a gyomrom, ezt el kell viselni mások szólásszabadságának védelme érdekében" – mondta Gaudi. „Minden társadalmi csoport tiltakozása során lesz olyan csoport, akiknek a tiltakozástól picit összeszorul a gyomra."
Nyilaskeresztes, félelemkeltő
A magyar bíróság szerint a gárda rendezvényei, a katonás hangulat, a parancsszavak félelmet keltettek a felvonulások környékén élő cigányokban. A magyar állam Strasbourgban hivatkozott arra is, hogy különösen a „történelmi előzmények ismeretében” voltak félelemkeltőek a gárda rendezvényei.
A strasbourgi bíróság az ítéletében a Magyar Gárdára utalva kifejtette:„A félkatonai szervezet a magyar náci mozgalomra (a Nyilaskeresztesekre) emlékeztetett, amely a gerincét képezte egy olyan kormányzatnak, amely többek között felelős volt magyar cigányok tömegeinek kivégzéséért.” Gaudi ezt a kijelentést botrányosnak tartja, szerinte a bíróság egyértelműen elfogultan és nem pártatlanul ítélkezett.
A gárda feloszlatásáról szóló strasbourgi döntésről és az ügy előzményeiről itt olvashat részletesen.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság